รองนายกรัฐมนตรี นำประชาชนชาวสงขลานับพันคน ตักบาตรพระภิกษุสงฆ์ 99 รูป อุทิศให้พลเอก เปรม ติณสูลานนท์ อดีตประธานองคมนตรีและรัฐบุรุษ
รองนายกรัฐมนตรี นำประชาชนชาวสงขลานับพันคน ร่วมพิธีบำเพ็ญกุศลทักษิณานุประทาน และตักบาตรพระภิกษุสงฆ์ 99 รูป อุทิศให้พลเอก เปรม ติณสูลานนท์ อดีตประธานองคมนตรี และรัฐบุรุษ เพื่อรำลึกถึงคุณงามความดีของปูชนียบุคคลที่สร้างคุณประโยชน์ต่อชาติบ้านเมือง          เช้าวันนี้ (24 ส.ค. 62) ที่บริเวณมณฑลพิธีสวนประวัติศาสตร์ พลเอก เปรม ติณสูลานนท์ อำเภอเมือง จังหวัดสงขลา ศาสตราจารย์กิตติคุณ ดร.วิษณุ เครืองาม รองนายกรัฐมนตรี เป็นประธานในพิธีบำเพ็ญกุศลทักษิณานุประทาน และตักบาตรข้าวสารอาหารแห้งแด่พระภิกษุสงฆ์ จำนวน 99 รูป โดยมีนายนิพนธ์ บุญญามณี รัฐมนตรีช่วยว่าการกระทรวงมหาดไทย , นายถาวร เสนเนียม รัฐมนตรีช่วยว่าการกระทรวงคมนาคม , นายบัญญัติ จันทร์เสนะ อดีตรัฐมนตรีช่วยว่าการกระทรวงมหาดไทย , นายวีรนันทร์ เพ็งจันทร์ ผู้ว่าราชการจังหวัดสงขลา , ผศ. ดร.นิวัติ แก้วประดับ อธิการบดีมหาวิทยาลัยสงขลานครินทร์ พร้อมด้วยหัวหน้าส่วนราชการ , ข้าราชการ , ศาล , ทหาร , ตำรวจ และประชาชนชาวสงขลาที่ต่างแต่งกายไว้ทุกข์ด้วยชุดสีดำ เข้าร่วมกิจกรรม เพื่ออุทิศให้พลเอก เปรม ติณสูลานนท์ อดีตประธานองคมนตรี และรัฐบุรุษ          พลเอก เปรม ติณสูลานนท์ เกิดเมื่อวันที่ 26 สิงหาคม 2463 ที่ตำบลบ่อยาง อำเภอเมืองสงขลา จังหวัดสงขลา โดยชื่อเปรมนั้น พระรัตนธัชมุนี (แบน คณฺฐาภรโณ) เป็นผู้ตั้งให้ ส่วนนามสกุล "ติณสูลานนท์" พระบาทสมเด็จพระมงกุฏเกล้าเจ้าอยู่หัว ได้พระราชทานให้ เมื่อวันที่ 14 มิถุนายน 2462 โดยพลเอก เปรม เป็นบุตรชายคนรองสุดท้อง จากจำนวน 8 คน ของรองอำมาตย์โทหลวงวินิจทัณฑกรรม (บึ้ง ติณสูลานนท์) ต้นตระกูลติณสูลานนท์ กับนางวินิจทัณฑกรรม (ออด ติณสูลานนท์) พลเอก เปรม ติณสูลานนท์ สำเร็จการศึกษาจากโรงเรียนมหาวชิราวุธ จังหวัดสงขลา และโรงเรียนสวนกุหลาบวิทยาลัย เมื่อปี 2480 ต่อมาเข้าศึกษาต่อที่โรงเรียนเทคนิคทหารบก รุ่นที่ 5 สังกัดเหล่าทหารม้า          จากนั้นได้เข้ารับราชการทหาร และร่วมรบในสงครามอินโดจีน รวมทั้งสงครามโลกค รั้งที่ 2 พลเอก และเคยดำรงตำแหน่งแม่ทัพภาคที่ 2 ผู้บัญชาการทหารบก , รัฐมนตรีช่วยว่าการกระทรวงมหาดไทย , รัฐมนตรีว่าการกระทรวงกลาโหม ก่อนจะเข้ารับตำแหน่งนายกรัฐมนตรีคนที่ 16 ของไทย และดำรงตำแหน่ง 3 วาระ ระหว่างปี 2523-2531 โดยหลังพ้นจากตำแหน่งนายกรัฐมนตรีก็ได้รับพระบรมราชโองการโปรดเกล้าฯ ให้เป็นองคมนตรี เมื่อวันที่ 23 สิงหาคม 2531 ต่อมาได้รับโปรดเกล้าฯ แต่งตั้งเป็นประธานองคมนตรี เมื่อวันที่ 4 กันยายน 2541          พลเอก เปรม ติณสูลานนท์ ได้ถึงแก่อสัญกรรม เมื่อวันที่ 26 พฤษภาคม พุทธศักราช 2562 ณ โรงพยาบาลพระมงกุฏเกล้า สิริอายุ 98 ย่าง 99 ปี ดังนั้นพลเอก เปรม ติณสูลานนท์ ถือเป็นคน 5 แผ่นดิน โดยเกิดในแผ่นดินรัชกาลที่ 6 และถึงแก่อสัญกรรมในแผ่นดิน รัชกาลที่ 10 นับว่าเป็นปูชนียบุคคลที่สร้างคุณประโยชน์ต่อชาติบ้านเมือง อุทิศตนปฏิบัติหน้าที่ เพื่อประโยชน์สูงสุดต่อประเทศชาติและประชาชน เป็นบุคคลเรียบง่าย ซื่อสัตย์ สุจริต และจงรักภักดีต่อสถาบันชาติ ศาสนา พระมหากษัตริย์ ได้รับการยกย่องให้เป็นรัฐบุรุษของแผ่นดิน#รองนายกรัฐมนตรี #ชาวสงขลานับพันคน#บำเพ็ญกุศลทักษิณานุประทาน #ตักบาตรพระภิกษุสงฆ์ #พลเอก เปรม ติณสูลานนท์ #คุณงามความดี #ปูชนียบุคคล #สำนักข่าวกรมประชาสัมพันธ์ #NNT #ILOVETHAILAND